Document ID: 31981R1723

*****
ΚΑΝΟΝΙΣΜΟΣ (ΕΟΚ) αριθ. 1723/81 ΤΟΥ ΣΥΜΒΟΥΛΙΟΥ
της 24ης Ιουνίου 1981
περί θεσπίσεως των γενικών κανόνων σχετικά με τα μέτρα που προορίζονται να διατηρήσουν το επίπεδο χρησιμοποιήσεως βουτύρου από ορισμένες κατηγορίες καταναλωτών και βιομηχανιών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από την πράξη προσχωρήσεως του 1979, και ιδίως το άρθρο 12 παράγραφος 2,
την πρόταση της Επιτροπής,
Εκτιμώντας:
ότι σύμφωνα με το άρθρο 12 παράγραφος 1 του κανονισμού (ΕΟΚ) αριθ. 804/68, δύνανται να λαμβάνονται μέτρα για το βούτυρο εκτός από εκείνα που προβλέπονται στο άρθρο 6 του κανονισμού αυτού, για να διευκολυνθεί η διάθεση του, όταν δημιουργούνται ή απειλείται να δημιουργηθούν πλεονάσματα·
ότι η σημερινή κατάσταση της αγοράς του βουτύρου χαρακτηρίζεται από σχετικά ασήμαντα δημόσια αποθέματα· ότι μεσοπρόθεσμα η αγορά αυτή παραμένει εν τούτοις πλεονασματική και η απειλή δημιουργίας νέων πλεονασμάτων βουτύρου σε δημόσιο απόθεμα είναι πραγματική· ότι, κατά συνέπεια, πρέπει να προβλεφθεί, προσωρινά, η δυνατότητα εφοδιασμού στην αγορά για ορισμένες κατηγορίες καταναλωτών και βιομηχανιών, οι οποίες μέχρι τώρα είχαν τύχει μειώσεως της τιμής του βουτύρου δημοσίου αποθέματος με βάση τα ειδικά μέτρα που ελήφθησαν σύμφωνα με το άρθρο 6 παράγραφος 3 του κανονισμού (ΕΟΚ) αριθ. 804/68· ότι για το σκοπό αυτό πρέπει να καθιερωθούν ενισχύσεις που να μειώσουν την τιμή του βουτύρου σε ένα επίπεδο συγκρίσιμο με αυτό που ισχύει για το βούτυρο παρεμβάσεως·
ότι ο στόχος των ενεργειών που προβλέπονται ανωτέρω συνεπάγεται τη λήψη καταλλήλων μέτρων για να εξασφαλισθεί ότι το βούτυρο δεν παρεκκλίνει από τον ιδιαίτερο προορισμό του·
ότι πρέπει να ορισθούν οι λεπτομέρειες σχετικά με αυτό τον έλεγχο του προορισμού του βουτύρου και την εφαρμογή των μέτρων σε συνάρτηση με τις σχεδιαζόμενες ενέργειες, για να ανταποκριθούν στις ανάγκες της κάθε μιας από αυτές,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Δύναται να αποφασισθεί ότι χορηγούνται ενισχύσεις για να επιτραπεί η αγορά βουτύρου σε μειωμένη τιμή από:
α) τους οργανισμούς και τις ενώσεις προσώπων χωρίς κερδοσκοπικό σκοπό,
β) τις ένοπλες δυνάμεις και παρεμφερείς μονάδες των Κρατών μελών,
γ) τους παρασκευαστές προϊόντων ζαχαροπλαστικής και παγωτών.
Ο όρος «βούτυρο» κατά την έννοια του παρόντος κανονισμού περιλαμβάνει επίσης το συμπυκνωμένο βούτυρο.
Άρθρο 2
Λαμβάνονται τα κατάλληλα μέτρα με σκοπό να εξασφαλισθεί ότι το βούτυρο έχει πραγματικά χρησιμοποιηθεί για τον ιδιαίτερο προορισμό του.
Άρθρο 3
Οι λεπτομέρειες εφαρμογής του παρόντος κανονισμού αναφέρονται ιδίως στο ύψος της ενισχύσεως, στα μέτρα ελέγχου για την εξασφάλιση του ιδαίτερου προορισμού καί, κατά περίπτωση, στην τιμή πωλήσεως, στα χαρακτηριστικά και στη συσκευασία του βουτύρου.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στο Λουξεμβούργο, στις 24 Ιουνίου 1981.

Labels: 2
17
4
5
3